|  |
| --- |
|  |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 024-01/25-01/8

URBROJ: 2170-30-25-1

Omišalj, 21. siječnja 2025.

**PREDMET: Savjetovanje sa zainteresiranom javnošću o Nacrtu odluke o porezima Općine Omišalj**

 Općinsko vijeće Općine Omišalj na sjednici održanoj 22. studenog 2022. godine donijelo je Odluku o porezima Općine Omišalj te kasnije dopune i izmjenu iste („Službene novine Primorsko-goranske županije“ broj 29/19, 39/20 i 45/23, dalje u tekstu: Odluka).

 Sukladno članku 4. Odluke, na području općine Omišalj porez na kuće za odmor utvrđuje se u visini od 3,50 eura/m2 korisne površine kuće za odmor.

 Zakonom o izmjenama i dopunama Zakona o lokalnim porezima („Narodne novine“ broj 152/24, dalje u tekstu: Zakon), koji je stupio na snagu 1. siječnja 2025. godine, uvodi se obveza uvođenja poreza na nekretnine umjesto dosadašnjeg poreza na kuće za odmor kao jednog od lokalnih poreza. Osim toga, i dalje je ostavljena mogućnost utvrđivanja poreza na potrošnju i poreza na korištenje javnih površina.

 Slijedom navedenog, sve jedinice lokalne samouprave dužne su postojeće odluke o lokalnim porezima uskladiti s navedenim zakonskim izmjenama te najkasnije do 28. veljače 2025. godine uvesti porez na nekretnine.

 Odredbom članka 6. Zakona, propisano je da je porez na nekretnine lokalni porez čiji se prihod dijeli na sljedeći način:

1. 80 % udio jedinice lokalne samouprave na čijem se području nekretnina nalazi,

2. 20 % udio jedinice područne (regionalne) samouprave na čijem se području nekretnina nalazi. Za razliku od toga, dosadašnji porez na kuće za odmor bio je u cijelosti prihod jedinice lokalne samouprave.

 Temeljem članka 4. Zakona, porez na nekretnine plaća se godišnje u rasponu od 0,60 do 8,00 eura/m2 korisne površine nekretnine, a visina poreza unutar zakonom propisanih granica predstavničko tijelo jedinice lokalne samouprave propisuje svojom odlukom.

 Imajući u vidu činjenicu da 20 % prihoda od poreza na nekretnine pripada jedinici područne (regionalne) samouprave, ovim Nacrtom odluke predlaže se povećanje godišnjeg poreza na nekretnine na području općine Omišalj s 3,50 eura/m2 na 4,37 eura/m2 korisne površine nekretnine.

 Navedenom izmjenom Općina Omišalj neće povećati ukupne prihode od poreza na godišnjoj razini, već će se višak naplaćenog poreza doznačiti jedinici područne (regionalne) samouprave.

 Temeljem članka 11. Zakona o pravu na pristup informacijama („Narodne novine“ broj 25/13, 85/15 i 69/22) jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba. Na taj se način želi upoznati javnost s predloženim Nacrtom odluke i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

 **Svoje prijedloge vezane uz Nacrt odluke možete podnijeti putem Obrasca za savjetovanje dostupnog na ovoj stranici. Popunjen obrazac šalje se putem e-maila na adresu:** **nina.kovac@omisalj.hr****.**

 **Savjetovanje o nacrtu Prijedloga odluke otvoreno je do 20. veljače 2025. godine.**

 Po završetku Savjetovanja svi pristigli prijedlozi bit će pregledani i razmotreni, sastavit će se Izvješće o prihvaćenim i neprihvaćenim prijedlozima, kao i razlozima neprihvaćanja, i to Izvješće bit će objavljeno na ovoj stranici.

Općina Omišalj

**- nacrt -**

Na temelju članka 42. Zakona o lokalnim porezima („Narodne novine“ broj 115/16, 101/17, 114/22, 114/23 i 152/24) i članka 33. Statuta Općine Omišalj („Službene novine Primorsko-goranske županije“ broj 5/21), Općinsko vijeće Općine Omišalj na \_\_\_. sjednici održanoj \_\_\_\_\_\_\_\_\_\_ 2025. godine, donijelo je

**ODLUKU
o porezima Općine Omišalj**

**Članak 1.**

Ovom Odlukom utvrđuju se porezi koji pripadaju Općini Omišalj te propisuje visina poreza, način obračuna i plaćanja poreza.

**Članak 2.**

Porezi Općine Omišalj su:
1. porez na potrošnju,
2. porez na nekretnine,

3. porez na korištenje javnih površina.

**Članak 3.**

Porez na potrošnju plaća se po stopi od 3 %.

**Članak 4.**

(1) Na području općine Omišalj porez na nekretnine utvrđuje se u visini od 4,37 eura/ m² korisne površine nekretnine.

(2) Rješenje o utvrđivanju poreza na nekretnine donosi Upravni odjel Općine Omišalj.

(3) Obveznici poreza na nekretnine dužni su Upravnom odjelu Općine Omišalj dostaviti podatke o nekretninama koji se odnose na mjesto gdje se one nalaze te korisnu površinu, kao i podatke o poreznom obvezniku, i to najkasnije do 31. ožujka godine za koju se utvrđuje porez na nekretnine.

(4) Porez na nekretnine plaća se u roku od 15 dana od dana dostave rješenja o utvrđivanju tog poreza, na transakcijski račun Općine Omišalj.

**Članak 5.**

(1) Porez na korištenje javnih površina plaća se dnevno, i to u iznosu od 0,55 eura/m² korištene javne površine, jedinstveno na cijelom području općine Omišalj.

(2) Javnim površinama u smislu stavka 1. ovog članka smatraju se ulice, trgovi, parkovi i slične površine.

(3) Porez iz stavka 1. ove Odluke ne plaća se za korištenje javnih površina za koje je sklopljen ugovor o zakupu javnih površina u vlasništvu Općine Omišalj za postavljanje privremenih objekata, reklamnih i oglasnih predmeta.

(4) Od plaćanja poreza na korištenje javnih površina izuzimaju se aktivnosti za humanitarne, kulturne, sportske, prosvjetno-edukativne i zdravstvene svrhe.

**Članak 6.**

Upravni odjel Općine Omišalj obavljat će poslove utvrđivanja, evidentiranja, nadzora, naplate i ovrhe radi naplate poreza na nekretnine.

**Članak 7.**

(1) Ministarstvo financija, Porezna uprava, Područni ured Rijeka, Ispostava Krk, sukladno Suglasnosti Ministra financija („Narodne novine“ broj 01/17) obavljat će poslove u vezi utvrđivanja, evidentiranja, nadzora, naplate i ovrhe ovih poreza:

- porez na potrošnju,

- porez na korištenje javnih površina.

(2) Poreznoj upravi za obavljanje poslova iz stavka 1. ovog članka pripada naknada u iznosu od 5% ukupno naplaćenih prihoda.

(3) Porezna uprava će Općini Omišalj do 15. dana u mjesecu za prethodni mjesec dostavljati zbirna izvješća o utvrđenim i naplaćenim porezima Općine Omišalj.

**Članak 8.**

Za utvrđivanje, naplatu, žalbu, obnovu postupka, zastaru, ovršni postupak kao i za sve ostale postupovne radnje primjenjuju se odredbe Općeg poreznog zakona.

**Članak 9.**

Danom stupanja na snagu ove Odluke prestaje važiti Odluka o porezima Općine Omišalj („Službene novine Primorsko-goranske županije“ broj 29/19, 39/20 i 45/23).

**Članak 10.**

Ova Odluka stupa na snagu osmog dana od dana objave u „Službenim novinama Primorsko-goranske županije“.

**OPĆINSKO VIJEĆE OPĆINE OMIŠALJ**

**Predsjednica
Dunja Mihelec**